Wierook is 'n mengsel van aromatiese organiese stowwe, wat aangesteek kan word om 'n aangename soet geur in die lug te versprei. Wierook verwys ook soms na die hars van die wierookboom (Boswellia). Die oorspronklike betekenis van die woord wierook is "wyrook" (soos in gewyde rook). Wierook word al sedert 1700 v.C. gebruik, heel waarskynlik as 'n reukoffer. Die doel van hierdie reukoffers was om die gode gunstig te stem. Die geur sal dan met die gepaardgaande rook en gebed die lug in styg. 'n Praktiese gebruik vir wierook is om die reuk van verrotte lug te verdryf. Die bloed en reste van die diere wat die Jode geoffer het, is met die deurdringende geur van wierook gemaskeer. Wierook word meer as 'n honderd keer in die Bybel vermeld, vanaf die boek Eksodus in die Ou Testament, tot en met Openbaring. Eksodus 25:1-8: Die Here het vir Moses gesê: "Jy moet met die Israeliete praat en sê hulle moet elkeen vir My ’n present bring. Elkeen moet self besluit wat hy vir My wil gee, en julle moet sy present aanvaar.